Rodas (miestas)

Rodas (, Ródos) – miestas Graikijoje, Dodekaneso salyne, didžiausias Rodo saloje, jos administracinis centras.

Miestas nuo seno garsėja, kad čia stovėjo vienas iš septynių pasaulio stebuklų – Rodo kolosas. Įtrauktas į UNESCO pasaulio paveldo sąrašą. Išplėtotas turizmas. Prekybos, keleivių, žvejybos, jachtų uostas; keltai į Heraklioną, Pirėją, aplinkines salas. Už 14 km nuo miesto yra Diagoro oro uostas. Plėtojama maisto (vyno, aliejaus, vaisių ir daržovių) pramonė.

Rode išlikę romėnų, bizantiečių, turkų laikmečių paminklų: trys vėjo malūnai netoli šv. Nikolajaus forto, Naujasis turgus, Viešosios administracijos pastatas, Madrakio uosto vartai su dviem elniais, Apolono šventyklos griuvėsiai, antikinis stadionas po atviru dangumi. Toliau nuo miesto iškilęs Stepono kalnas, nuo kurio atsiveria reginys į pakrantę.

Veikia Rodo nacionalinis teatras, archeologijos, Graikijos moderniojo meno, Rodo žydų, folkloro, Bizantijos muziejai, dailės galerija, jūrų akvariumas ir muziejus.

 Istorija 

Rodas pastatytas apie 407 pr. m. e. susivienijusių Rodo salos polių iniciatyva pagal Hipodamo planą. Vėliau (III–II a. pr. m. e.) iškilo kaip svarbus Viduržemio jūros prekybinis uostas.

1309–1523 m. Rodą valdė kryžininkai joanitai, pasitraukę iš Akros. Jie miestą įtvirtino, apjuosė 4 km ilgio (vietomis 12 m pločio ir 4 m aukščio) gynybine siena. Ji skyrė žemutinį miestą nuo aukštutinio, kuriame ir įsikūrė kryžininkai. Rodo akropolis buvo padalintas į 7 dalis.

1444 ir 1480 m. Rodas atsilaikė prieš Egipto sultonų antpuolius, bet 1522 m., po šešių mėnesių apgulties, užkariautas Suleimano II.Medieval City of Rhodes, UNESCO

Valdomas Osmanų imperijos; miestas pradėjo smukti. 1912 m. atiteko Italijai, 1943 m. okupuotas Vokietijos. 1945 m. užimtas Didžiosios Britanijos. 1948 m. perduotas Graikijai.

 Šaltiniai 

Kategorija:Graikijos miestai
Kategorija:Graikijos kurortai